Polisie 'warm op spoor' van Kippie Wessels se moordenaars | Netwerk24
Polisie 'warm op spoor' van Kippie Wessels se moordenaars
Deur Kaydene Davids 11 November 2020 14:30
Die polisie in die Vrystaat is glo warm op die spoor van die moordenaars van die seun van 'n destydse Springbokrugby- en -netbalspeler, wat verlede maand in sy huis in Zastron aangetref is.
Kol. Thandi Mbambo, 'n polisiewoordvoerder, het aan Netwerk24 gesê die 52-jarige Kippie Wessels is vermoedelik met 'n stomp voorwerp oor die kop geslaan.
Sy lyk is op 30 Oktober in sy huis gekry, skaars twee maande nadat hy van sy plaas, Maidstone, in die distrik Vanstadensrus na Zastron verhuis het.
Wessels, seun van die destydse Springbok-netbalspeler Sussie (Esterhuizen), wat tans in Vivo in Limpopo woon, en wyle John Wessels, 'n Springbok-haker, het alleen gewoon nadat hy jare lank 'n gemengde boerdery op die plaas bedryf het.
Volgens die polisie is sy bebloede lyk omstreeks 17:00 op 30 Oktober op die vloer in sy slaapkamer gevind.
"Daar was bloed van die kombuis af tot in die slaapkamer waar sy lyk gekry is."
Daar was geen teken van gedwonge toegang tot die huis nie, het Mbambo gesê. Volgens haar is die wrak van sy bakkie dieselfde aand sowat 20 km buite Sterkspruit gevind.
Enigiemand met inligting oor die aanval kan speurder Charles Brown by 082 467 6432 bel of die polisiekantoor in Zastron by 051 673 9700 skakel.